钦定古今图书集成/理学汇编/学行典/第054卷 > 性理大全 > 《召除礼侍上殿奏札》真德秀
## 钦定古今图书集成/理学汇编/学行典/第054卷 > 性理大全 > 《召除礼侍上殿奏札》真德秀

臣闻“国于天地，必有与立焉，三纲五常是也。”夫自高
卑奠位，而大分已明，帝降之衷，而善性均有，然维持
而主张之繄，君师是赖。故圣人者作躬行此道，以标
的乎天下。君臣之纲正于上，而天下皆知有敬；父子
之纲正于上，而天下皆知有亲；夫妇之纲正于上，而
天下皆知有别。三者正，而昆弟朋友之伦亦莫不正。
“凡使生人之类各有宁宇，不相斗暴贼杀者，此唐虞
三代数圣人之功，所以与天地同其大也。夫所谓五
常者，亦岂出乎三纲之外哉？父子之恩即所谓仁，君
臣之敬即所谓义，夫妇之别即所谓礼，智者知此而
已，信者守此而已，未有三纲正而五常或亏，亦未有
三纲废而五常独存者。”呜呼！是理也，其扶持宇宙之
栋干，奠安生民之柱石欤？